Brüssel 3.8.2005

KOM(2005) 359 lõplik

EUROOPA KOMISJONI ARUANNE NÕUKOGULE JA EUROOPA PARLAMENDILE

Teine järelevalvearuanne Tšehhi Vabariigi ja Poola terasesektori ümberkorraldamise kohta{SEC(2005) 1039 }

EUROOPA KOMISJONI ARUANNE NÕUKOGULE JA EUROOPA PARLAMENDILE

Teine järelevalvearuanne Tšehhi Vabariigi ja Poola terasesektori ümberkorraldamise kohta

1. SISSEJUHATUS

Terasesektori ümberkorraldamise lõpetamine uutes liikmesriikides ja vastavate ettevõtete täielik integreerimine siseturuga jäävad peamisteks väljakutseteks. Mõlemas riigis ei saavutanud paljud ettevõtted elujõulisust enne liitumist 1. mail 2004 ning vastavad valitsused andsid rahalist toetust põhimõttel, et abisaajad muutuvad elujõuliseks pikema aja jooksul. Sel põhjusel lepiti Euroopa Liidu ning Tšehhi Vabariigi ja Poola vahel kokku üleminekuperiood, et võimaldada riigiabi andmist teatud ettevõtetele. Nimetatud erandiga riigiabi reeglitest kaasnevad teatud kohustused nii vastavatele valitsustele kui ka üksikutele ettevõtetele, mis on sätestatud ühinemislepingule lisatud protokollides. Protokoll nr 2[1] viitab Tšehhi terasetööstuse ümberkorraldamisele ja protokoll nr 8[2] Poola terasetööstuse ümberkorraldamisele.

Protokollid sätestavad ka üksikasjalikud nõuded nende kohustuste järelevalve ja aruandluse kohta, kaasa arvatud komisjoni kohustus esitada nõukogule aruandeid.

7. juulil 2004 võttis komisjon vastu oma esimese järelevalvearuande terasesektori ümberkorraldamise kohta Tšehhi Vabariigis ja Poolas 2003. aastal.[3] Selles aruandes tegi komisjon kindlaks viivitused ümberkorraldusprotsessis, eriti seoses investeeringutega. Komisjon soovitas mõlemal riigil kasutada positiivseid turutingimusi ning kiirendada ümberkorraldusprotsessi järgmistel aastatel nõnda, et vastavad ettevõtted oleksid võimelised saavutama elujõulisuse ümberkorraldusperioodi lõpuks.

Käesolev teine arenguaruanne, mis põhineb liikmesriikide poolt võimuorganitele esitatud siseriiklikel järelevalvearuannetel, samuti sõltumatul hindamisel ja aruteludel sidusrühmadega, rõhutab asjaolu, et teraseettevõtted tegutsevad erakordselt heas turuolukorras, kus terase nõudluse tase ja terase hinnad on sellised, milliseid ei ole aastaid nähtud. See on aidanud ettevõtetel oma müügi- ja tegevustulemusi oluliselt parandada ja võinuks kergendada ümberkorralduskavade rakendamist.

Tulemuste hindamine näitab siiski, et mõned ettevõtted esinevad oodatust halvemini ega pruugi saada elujõuliseks ümberkorraldusperioodi lõpuks 31. detsembril 2006. Kuna kõnealuse kindlaksmääratud kuupäevani on jäänud ainult 18 kuud, palub komisjon abisaavatel ettevõtetel ja võimuorganitel oma soovitusi hoolikalt arvesse võtta.

Komisjon rõhutab, et kui ettevõtted ei taasta elujõulisust ümberkorraldusperioodi lõpuks, hakkab ta analüüsima niisuguse asjade seisu põhjusi. Kui elujõulisuse taastamise ebaõnnestumine on tingitud asjaolust, et siseriiklikus ümberkorralduskavas ja individuaalsetes äriplaanides ettenähtud ümberkorraldusmeetmeid ei ole teostatud plaanipäraselt, võib juhtuda, et võetakse meetmeid antud abi tagastamiseks.

Käesolev aruanne kirjeldab 2004. aastal saavutatud arenguid ja sisaldab järgmist:

- ülemaailmsel teraseturul toimunud arengute kirjeldus, ümberkorraldusprotsessi toimumise taust;

- riigikeskne aruanne peamiste järelevalvetulemuste kohta seoses riigiabi ja protokollide lisades kindlaksmääratud ümberkorraldamise võtmekriteeriumidega (tootmisvõimsuse vähendamine, investeeringud, tootlikkus, kulud ja elujõulisus);

- järeldused ja soovitused abisaavate ettevõtete võetavate meetmete ja järelmeetmete kohta ümberkorraldusperioodi lõpuks elujõulisuse saavutamiseks.

Igal aastal koostatakse nõukogule arenguaruanded. Viimane, 2006. aasta arengut käsitlev aruanne, esitatakse 2007. aastal. Nimetatud viimane aruanne sisaldab ka üldist hinnangut kogu ümberkorraldusprotsessis saavutatud tulemustele (2003–2006).

2. ÜLEMAAILMSE TERASETURU ARENGUD [4]

ÜMBERKORRALDUSPROTSESSI MÕJUTAVAD MITMED TEGURID, KAASA ARVATUD ETTEVÕTETE JA VÕIMUORGANITE POOLT RAKENDATAVAD MEETMED, ÜLDINE MAJANDUSARENG JA TURU OLUKORD. SELLEST TULENEVALT ON TšEHHI VABARIIGI JA POOLA TERASEETTEVÕTETE TEGEVUSE HINDAMISEKS VAJALIK NENDE TEGURITE HEA TUNDMINE. ALLPOOL VÕETAKSE KOKKU ÜLEMAAILMSE TERASETURU ARENGU PÕHILISED EELDUSED.

Ülemaailmne turg, milles ettevõtted tegutsesid 2004. aastal, oli erakordselt soodne. 2003. aasta teisel poolel hakkas maailma majandus toibuma ning 2004. aastal toimus tugev juurdekasv, eriti Aasias ja Põhja-Ameerikas, aastate kaupa võetud aastase kasvumääraga 5,5% võrreldes 2003. aasta aastase kasvumääraga 2,8%.

Sellel oli pärast kaheaastast majandusliku surutise perioodi väga positiivne mõju terase nõudlusele ja -kaubandusele. Majanduse tulemuslikkuses, mida saatis püsiv Hiina turu kasv, toimus ootamatu kiirenemine, mis viis maailma terasetarbimise uue rekordini 967 tonni valmistooteid 2004. aastal, mis on 9%line tõus võrreldes 2003. aastaga. Selline tõusutrend, mille kasvuks ennustatakse umbes 3,8%, jätkub eelduslikult kogu 2005. aastal, kuigi tunduvalt aeglasemalt.

Euroopa Liidus toibus majandus aeglasemalt, saavutades 2004. aastal 2,4%lise SKT juurdekasvu võrreldes 0,9%lise juurdekasvuga 2003. aastal. Samal ajal kasvas ELis terase valmistoodangu nõudlus märkimisväärselt 7% võrra 2004. aastal, võrreldes 1,5%ga 2003. aastal. Nii Tšehhi kui ka Poola teraseettevõtted said oma põhiliste eksporditurgude kasvust täielikult kasu. Samuti suurendasid nad oma müüki isegi veel suurema juurdekasvuga koduturul. Praegused prognoosid näitavad siiski, et 2005. aastal on nõudluse kasv märksa väiksem Euroopa majanduse eeldatavalt väiksema umbes 2%lise kasvu tõttu.

2004. aastal kasvasid terase hinnad kiiresti, tõustes maailma tasandil teraslattide ja pikkade terastoodete osas umbes 60%. Euroopa Liidus tõusid hinnad aeglasemalt, umbes 30%, mida mõjutas tugev euro. Samal ajavahemikul tasakaalustas teatud ulatuses terasevalmistajate tulude kasvu toorme, transpordi ja energia kulude kasv. 2005. aasta prognoosid ennustavad hindade stabiliseerumist.

3. JÄRELEVALVEPROGRAMMIDE TULEMUSED TŠEHHI VABARIIGIS JA POOLAS

3.1. Tšehhi Vabariik

Vaatamata üldistele positiivsetele turuarengutele, mis võimaldasid kõigil terasetootjatel oma finantstulemusi olulisel määral parandada, ei ole kõik Tšehhi teraseettevõtted püsivat elujõulisust tagavas seisundis. Peamiselt on see edasilükkunud erastamisprotsessi tagajärg, mis eeldatavasti 2005. aasta keskpaigaks siiski lõpetatakse.

Erinevatest allikatest saadud teabe põhjal järeldab komisjon, et Tšehhi Vabariik täidab protokolli nr 2 I lisas nimetatud ettevõtete osas oma kohustusi antud riigiabi suhtes. Komisjoni esimese järelevalvearuande kohaselt jääb antud abi kogusumma ülempiirist madalamale. Protokolli kohaselt ei võinud Tšehhi Vabariigi terasesektorile pärast 31. detsembrit 2003 enam ümberkorraldusabi anda.

Protokoll nägi ette Valcovny Plechu Fridek-Mysteki kuumvaltsimistehaste nr 1 ja 2 alalise sulgemise 31. detsembriks 2005. Siiski kiitis komisjon protokolli nr 2 artikli 12 alusel heaks ümberkorralduskava muudatuse, mille kohaselt lükati alaline sulgemine kuus kuud edasi, 30. juunile 2006 (tootmine lõpetatakse 31. detsembril 2005). Komisjon kinnitas muudatuse õigel ajal esitatud põhjenduse alusel.[5] 2004. aastale ei planeeritud muid tootmisvõimsuse vähendamisi ja Tšehhi võimuorganid kinnitasid ettevõtete lubadusi kuni ümberkorraldusperioodi lõpuni kavandatud tootmisvõimsuse muudatuste osas.

Sõltumatus hinnangus Tšehhi terasesektori ümberkorraldusperioodi jooksul saavutatud arengu kohta kinnitati põhilist muret protokolli nr 2 I lisas nimetatud kahe abisaava ettevõtte suhtes seoses nende ajagraafikust mahajäänud investeerimiskavadega. Kumbki ettevõte ei suuda tänaseni kindlustada investeeringute tegemiseks vajalikke laene, eriti seoses kvaliteedi parandamisega. Sellest tulenevalt ei olnud ettevõtetel võimalik suurepärastest sise- ja ülemaailmse turu tingimustest täielikult kasu saada. Muud kasumi parandamise võimalused, nagu kulude vähendamine ja suurenenud müük siseturul, hüvitasid üksnes osaliselt tulude kaotust ja mõlemal ettevõttel jäi tegevuskasum künnisest allapoole. See tähendab, et tavalistes turutingimustes ei oleks kummalgi ettevõttel õnnestunud läbida komisjoni elujõulisuse testi ümberkorraldusperioodi lõpus.

Eeldatavasti mõjutab eespool esitatud analüüsi järgmistel kuudel soodsalt Tšehhi terasesektori teada antud erastamisprotsessi lõpetamine. Seni järeldab komisjon eelneva kogemuse põhjal, et ettevõtte terviklikul omandamisel strateegilise investori poolt on oluline mõju ettevõtte tegevustulemustele, mis on selliste võtmefaktorite kombinatsiooni tulemuseks nagu paremad haldusstruktuurid ja sellest tulenev kulude vähenemine, tootlikkuse paranemine ja turustamise ümberkorraldamine, samuti paranenud võimalus kindlustada investeerimislaene.

Järgmised kuud on Tšehhi terasesektori jaoks püsiva elujõulisuse saavutamiseks otsustavad. Eeldatavate arengute kergendamiseks on Tšehhi võimuorganitele väga tähtis erastamisprotsessi võimalikult varajane edukas lõpetamine. Sellega paralleelselt peavad kõik ettevõtted jätkama oma pingutusi, eriti nende ümberkorralduste osas, mille eesmärgiks on kulutuste vähendamine ja kõrgema kvaliteediga toodete tootmine.

3.2. Poola

Komisjoni käsutuses oleva teabe alusel peab Poola protokolli nr 8 I lisas nimetatud ettevõtete osas kinni kohustustest seoses kõnealuses protokollis väljatoodud antud riigiabiga, mis on maksimaalsest ülempiirist madalam. Ajavahemikul 1997–2003 sai Poola kogusummana 2 750 PLN (590 miljonit eurot[6]) abi, mis on umbes 80% protokolli alusel lubatud kogusummast. Ettevõtted, millele protokolli alusel võib riigiabi anda, on: Polskie Huty Stali (PHS), Huta Andrzej, Huta Bankowa, Huta Batory, Huta Buczek, Huta Lucchini-Warszawa, Huta Labędy ja Huta Pokόj. Protokolli kohaselt ei võinud Poola terasesektorile enam pärast 31. detsembrit 2003 riigiabi anda. Komisjonile kättesaadava teabe kohaselt on seda tingimust tänaseni täidetud. Siiski selgitab Poola praegu mõningaid allesjäänud vastuolulisusi Huta Buczeki tegevuses.

Vastavalt olemasolevale teabele on 2004. aasta tootmisvõimsuse vähendamisega seotud lubadustest kinni peetud. Komisjonile kättesaadavast teabest ilmneb, et Huta Lucchini-Warszawa (30 000 tonni) külmribatehase tegelik likvideerimine toimus kava kohaselt 2004. aasta detsembris. Huta Bankowa lõpetas oma keskmise sordimetalli tehase (60 000 tonni) tootmise detsembris 2004.

Euroopa Komisjon märgib ka, et soodsate turutingimuste tulemuseks on oluline müügikasv, enamiku ettevõtete paranenud tegevustulemused ja kõrged kasumid. Sellel on olnud positiivne mõju ettevõtete elujõulisuse perspektiividele, kuid mõnedel juhtudel näib see olevat ebapiisav elujõulisuse saavutamiseks 2006. aasta lõpuks.

Poola terasetööstuse ümberkorraldamise teise aasta järelevalve näitab jätkuvalt viivitusi, mis mõnikord on olulised eriti seoses investeeringutega, mis võivad mõnede ettevõtete puhul mõjutada nende elujõulisust tulevikus, kui turu kasv oluliselt aeglustub. Teistel juhtudel tekitab erakordselt soodsale turuolukorrale vaatamata muret ettevõtete finantsolukord.

Komisjon on jõudnud järeldusele, et ettevõtete paranenud tegevustulemused on positiivseks teguriks, kuid need on peamiselt sel aastal stabiliseeruva erakordselt soodsa turu tulemus. Poola peamise teraseettevõtte märtsis 2004 lõpuleviidud erastamine aitab kaasa ettevõtte tegevuse paranemisele. Siiski on edasised jõupingutused vajalikud.

Seetõttu soovitab komisjon kõigil ettevõtetel kahel allesjäänud aastal oma ümberkorraldusi võimendada, kasutades ära käibe ja sularaha kättesaadavuse kasvu, eriti seoses investeeringute, tööhõive ja kulude vähendamisega, et olla võimeline seisma silmitsi võimaliku kasvu aeglustumisega ja vastavalt kavandatule saavutada elujõulisus 2006. aasta lõpuks.

4. JÄRELMEETMED

Komisjon tegi Tšehhi Vabariigi ja Poola terasesektori 2004. aasta jooksul toimunud ümberkorraldusprotsessi järelevalve tulemuste põhjal kindlaks enamiku ettevõtete tegevustulemuste paranemise. See on peamiselt nii siseriiklikult kui ülemaailmselt oluliselt paranenud turuolukorra tulemus. Samal ajal rõhutab komisjon, et järelevalve kohaselt esineb vastavates protokollides kirjeldatud ümberkorraldamiskohustuste ja -nõuete rakendamisel mõnedel juhtudel olulisi viivitusi.

Komisjon leiab, et ümberkorralduskavadega hõlmatud abisaavate ettevõtete jaoks on oluline ümberkorraldusprotsessi 2005. ja 2006. aastal võimendada, et võimaldada neil tasa teha eelmisel aastal äriplaanide rakendamisel kuhjunud viivitused. Põhirõhk tuleb panna investeeringutele, mis on vajalikud suurema lisandväärtusega toodete müügi edendamiseks, kasvatades seeläbi tulusid. Tuleb jätkata jõupingutusi kulude vähendamiseks ja tulude suurendamiseks. Võimuorganeid kutsutakse jätkuvalt üles pooleliolevaid erastamisi edukalt lõpetama.

Komisjon jätkab ümberkorraldusprotsessi hoolikat järelevalvet eriti neis valdkondades, kus tehti kindlaks viivitused, ja annab oma järgmistes arenguaruannetes sellest aru.

Komisjon kordab, nagu ta tegi seda oma eelmises arenguaruandes, et protokollide sätted näevad selgelt ette, et erinevalt protokollis ettenähtud abist ei anna Tšehhi Vabariik ja Poola oma vastavatele siseriiklikele terasetööstustele rohkem ümberkorraldusabi. Ühinemislepinguga on vastuolus igasugune täiendav ümberkorraldusabi protokolliga hõlmatud abisaavatele ettevõtetele või teistele teraseettevõtetele, kes ei ole ümberkorralduskavadega hõlmatud. Komisjon on juba kahel juhul võtnud vajalikke meetmeid, et teha kindlaks, kas riigiabi on antud ebaseaduslikult ja tuleb tagastada.[7]

[1] ELT L 236, 23.9.2003, lk. 934

[2] ELT L 236, 23.9.2003, lk. 948

[3] KOM(2004)443 lõplik

[4] Allikad : IISI ja Eurostat

[5] Üksikasjade kohta vt otsust, mis on avalikult kättesaadav aadressil: http://europa.eu.int/comm/competition/state_aid/decisions/n600_2004/en.pdf.

[6] PLN/euro vahetuskurss 4,6595 (2003. aasta detsembrikuu keskmine)

[7] Komisjon algatas 19. mail 2004 EÜ asutamislepingu artikli 88 lõike 2 alusel ametliku menetluse seoses ümberkorraldusabiga Poola terasetootjale Huta Czestochowa, keda ei ole nimetatud protokolli nr 8 I lisas (kohtuasi nr C20/04 ex NN 25/2004 ELT C 204, 12.08.2004, lk 6). Peale selle algatas komisjon 14. detsembril 2004 teise ametliku menetluse seoses ümberkorraldusabiga Ta[pic]ehhi terasetootjale TY[pic]inecdusabiga Tšehhi terasetootjale Třinecké Železárny, keda ei ole nimetatud protokolli nr 2 I lisas (kohtuasi nr C45/04 ELT C 22, 27.01.2005)